b"\n_START_ARTICLE_\nIli\xc3\xa0 Repin\n_START_SECTION_\nVida i obra\n_START_PARAGRAPH_\nIli\xc3\xa0 Repin va n\xc3\xa9ixer a Txug\xc3\xbaiev, Kh\xc3\xa0rkov, al centre de la regi\xc3\xb3 hist\xc3\xb2rica d'Ucra\xc3\xafna Sloboda._NEWLINE_El seu pare, Iefim, era un militar i colon que es dedicava al conreu de la terra, per\xc3\xb2 estava obligat al deure militar. Repin comen\xc3\xa7a a tenir contacte amb la pintura com a aprenent amb tretze anys al taller d'un artista local dedicat a les icones anomenat Ivan Bunakov. El 1866 es trasllad\xc3\xa0 a Sant Petersburg i ingress\xc3\xa0 a l'Acad\xc3\xa8mia Imperial de les Arts._NEWLINE_Amb la seva primera obra mestra, La resurrecci\xc3\xb3 de la filla de Jaire, va guanyar la medalla d'or d'un concurs de l'Acad\xc3\xa8mia, i per tant una beca per estudiar a Fran\xc3\xa7a i a It\xc3\xa0lia. Aix\xc3\xad \xc3\xa9s com Repin va arribar a viure a Par\xc3\xads, on va rebre la influ\xc3\xa8ncia de la pintura impressionista, que va tenir importants conseq\xc3\xbc\xc3\xa8ncies sobre la seva forma de fer servir la llum i el color. Tanmateix, el seu estil continu\xc3\xa0 essent m\xc3\xa9s aviat proper al dels mestres de la vella escola, especialment a Rembrandt, i mai no va arribar a esdevenir un impressionista. Al llarg de la seva carrera va retratar gent normal, tant ucra\xc3\xafnesos com russos, tot i que durant els seus \xc3\xbaltims anys tamb\xc3\xa9 represent\xc3\xa0 a les seves obres membres de l'elit de l'Imperi Rus, la intel\xc2\xb7ligu\xc3\xa8ntsia, l'aristocr\xc3\xa0cia i fins i tot l'Emperador Nicolau II.\n_START_SECTION_\nEls Pintors Itinerants\n_START_PARAGRAPH_\nEl 1878 Repin va unir-se a la Societat d'Exposicions Art\xc3\xadstiques Itinerants, tamb\xc3\xa9 coneguda com Els Itinerants (en rus Peredv\xc3\xadjniki) que a l'\xc3\xa8poca en qu\xc3\xa8 Repin va arribar a la capital russa es varen rebel\xc2\xb7lar contra el formalisme de l'Acad\xc3\xa8mia. La fama de Repin va estendre's a partir del seu Els sirgadors del Volga, una obra que denunciava d'una manera impactant la dura tasca d'aquestes persones. Des del 1882 va viure a Sant Petersburg, realitzant freq\xc3\xbcents visites a la seva terra natal, Ucra\xc3\xafna, i ocasionalment alguns viatges a l'estranger.\n_START_SECTION_\nTemes hist\xc3\xb2rics i contemporanis\n_START_PARAGRAPH_\nPoc abans de l'assassinat de l'Emperador Alexandre II el 1881, comen\xc3\xa7\xc3\xa0 a pintar una s\xc3\xa8rie de quadres relacionats amb el moviment revolucionari rus: Negativa a confessar-se, Arrest d'un propagandista, La trobada dels revolucionaris i No ho esperaven, que \xc3\xa9s, aquesta \xc3\xbaltima, la seva obra mestre sobre aquest tema, ja que s'hi representa la sorpresa dels membres d'una fam\xc3\xadlia quan reben a casa un exiliat pol\xc3\xadtic._NEWLINE_La seva obra Processi\xc3\xb3 de Pasqua a la prov\xc3\xadncia de Kursk \xc3\xa9s freq\xc3\xbcentment considerada un arquetip de l'estil nacional rus, mostrant diverses classes socials i les tensions entre elles, dins el context de la pr\xc3\xa0ctica d'una tradici\xc3\xb3 religiosa i unides en un avan\xc3\xa7 lent per\xc3\xb2 continu._NEWLINE_El 1885 Repin acab\xc3\xa0 una de les seves pintures de m\xc3\xa9s intensitat psicol\xc3\xb2gica, Ivan el Terrible i el seu fill. Aquest oli mostra un horroritzat Ivan IV que abra\xc3\xa7a el seu fill agonitzant, al qual acaba de pegar i ferir mortalment en un exc\xc3\xa9s de f\xc3\xbaria. La mirada d'esfere\xc3\xafment d'Ivan contrasta amb l'expressi\xc3\xb3 de serenitat del seu fill._NEWLINE_Una de les pintures m\xc3\xa9s complexes de Repin, Els cosacs de Zapor\xc3\xadjia escriuen una carta al sult\xc3\xa0 de Turquia, va donar feina a l'artista durant molts anys, i \xc3\xa9s en gran manera fruit d'una investigaci\xc3\xb3 duta a terme conjuntament amb l'historiador Dmitri Iavornitski, amb qui va haver de viatjar diverses vegades a la regi\xc3\xb3 dels cosacs de Zapor\xc3\xadjia. Repin va concebre aquesta obra com un estudi en clau d'humor, per\xc3\xb2 tamb\xc3\xa9 pensava que recollia els ideals de la llibertat, la igualtat i la fraternitat, \xc3\xa9s a dir, el republicanisme dels cosacs ucra\xc3\xafnesos. Comen\xc3\xa7\xc3\xa0 aquest quadre el 1880 i no va acabar-lo fins al 1891. Ir\xc3\xb2nicament, fou adquirit immediatament per l'Emperador, qui pag\xc3\xa0 trenta-cinc mil rubles (una quantitat for\xc3\xa7a alta en aquella \xc3\xa8poca). Una altra versi\xc3\xb3 d'aquest quadre, realitzada entre els anys 1889 i 1896 es conserva al Museu de Belles Arts de Kh\xc3\xa0rkiv. A m\xc3\xa9s a m\xc3\xa9s, Repin pint\xc3\xa0 dos esbossos a l'oli per a aquest quadre, un d'ells es troba a la Galeria Tretiakov i l'altre al Museu Nacional d'Art de Bielor\xc3\xbassia, a Minsk._NEWLINE_Ja adult, Repin retrat\xc3\xa0 molts dels seus il\xc2\xb7lustres compatriotes, com el novel\xc2\xb7lista Lev Tolstoi, el cient\xc3\xadfic Dmitri Mendel\xc3\xa9iev, el jurista i pol\xc3\xadtic Konstant\xc3\xadn Pobedon\xc3\xb3stsev, el filantrop i mecenes P\xc3\xa0vel Tretiakov, els compositors Modest M\xc3\xbassorgski, Aleksandr Borod\xc3\xadn, Aleksandr Glazunov, Mikha\xc3\xafl Glinka i Anton Rubinstein, i el poeta i pintor ucra\xc3\xafn\xc3\xa8s Tar\xc3\xa0s Xevtxenko._NEWLINE_El 1900 va encarregar-li el govern de R\xc3\xbassia la seva obra m\xc3\xa9s gran: un oli de 400 a 877 cent\xc3\xadmetres que represent\xc3\xa9s una sessi\xc3\xb3 solemne del Consell d'Estat de l'Imperi Rus."